EL Επίσημη Εφημερίδα της Ευρωπαϊκής Ένωσης L 148/55

Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του δημοσίου διεθνούς δικαίου. Η κατάσταση και η ημερομηνία έναρξης ισχύος του παρόντος κανονισμού πρέπει να ελεγχθούν στην τελευταία έκδοση του εγγράφου κατάστασης ΟΕΕ/ΗΕ TRANS/WP.29/343, το οποίο διατίθεται στο:

http://www.unece.org/trans/main/wp29/wp29wgs/wp29gen/wp29fdocstts.html

Κανονισμός αριθ. 38 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των οπίσθιων φανών ομίχλης μηχανοκίνητων οχημάτων και των ρυμουλκουμένων τους

Συμπεριλαμβάνει όλο το έγκυρο κείμενο ως το:

Συμπλήρωμα 14 στην αρχική έκδοση του κανονισμού — Ημερομηνία έναρξης ισχύος: 15 Οκτωβρίου 2008

Διορθωτικό 1 στο Συμπλήρωμα 12 — Ημερομηνία έναρξης ισχύος: 10 Μαρτίου 2009

ΠΕΡΙΕΧΟΜΕΝΑ

ΚΑΝΟΝΙΣΜΟΣ

0. Αντικείμενο

1. Ορισμοί

2. Αίτηση έγκρισης

3. Σημάνσεις

4. Έγκριση

5. Γενικές προδιαγραφές

6. Ένταση εκπεμπόμενου φωτός

7. Διαδικασία δοκιμής

8. Δοκιμή αντοχής σε θερμότητα

9. Χρώμα εκπεμπόμενου φωτός

10. Συμμόρφωση της παραγωγής

11. Κυρώσεις λόγω μη πιστότητας της παραγωγής

12. Οριστική παύση παραγωγής

13. Ονόματα και διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμών έγκρισης, καθώς και των διοικητικών υπηρεσιών

ΠΑΡΑΡΤΗΜΑΤΑ

Παράρτημα 1 — Δελτίο κοινοποίησης σχετικά με την έγκριση ή την επέκταση ή την άρνηση ή την ανάκληση της έγκρισης ή την οριστική διακοπή της παραγωγής για έναν τύπο οπίσθιων φανών ομίχλης για οχήματα με κινητήρα και για τα ρυμουλκούμενά τους, σύμφωνα με τον κανονισμό αριθ. 38

Παράρτημα 2 — Διαμόρφωση του σήματος έγκρισης

Παράρτημα 3 — Φωτομετρικές μετρήσεις

Παράρτημα 4 — Ελάχιστες απαιτήσεις για τις διαδικασίες ελέγχου της συμμόρφωσης της παραγωγής

Παράρτημα 5 — Ελάχιστες απαιτήσεις δειγματοληψίας από επιθεωρητή

0. ΑΝΤΙΚΕΙΜΕΝΟ

Ο παρών κανονισμός ισχύει για τους οπίσθιους φανούς ομίχλης για οχήματα των κατηγοριών L3, L4, L5, L7, M, N, O, και T (1).

1. ΟΡΙΣΜΟΙ

Για τους σκοπούς του παρόντος κανονισμού:

1.1. Ως «οπίσθιος φανός ομίχλης» νοείται ο φανός που προορίζεται να καθιστά ευδιάκριτο το όχημα εκ των όπισθεν, εκπέμποντας κόκκινο σήμα μεγαλύτερης έντασης απ’ ό,τι οι οπίσθιοι φανοί θέσης.

1.2. Στον παρόντα κανονισμό εφαρμόζονται οι ορισμοί που δίδονται στον κανονισμό αριθ. 48 και στις σειρές τροποποιήσεών του που ισχύουν τη στιγμή της υποβολής αίτησης για έγκριση τύπου.

1.3. Ως «οπίσθιοι φανοί ομίχλης διαφορετικού τύπου» νοούνται οι φανοί οι οποίοι διαφέρουν σε βασικά σημεία όπως: α) η εμπορική ονομασία ή το εμπορικό σήμα· β) τα χαρακτηριστικά του οπτικού συστήματος, (στάθμες έντασης, γωνίες φωτεινής κατανομής, κατηγορία λαμπτήρα πυράκτωσης, δομοστοιχείο φωτεινής πηγής κ.λπ.)· γ) η διάταξη μεταβλητής ρύθμισης της έντασης, αν υπάρχει. Μια αλλαγή στο χρώμα του λαμπτήρα πυράκτωσης ή στο χρώμα οποιουδήποτε φίλτρου δεν αποτελεί αλλαγή τύπου.

1.4. Οι αναφορές που γίνονται στον παρόντα κανονισμό σε πρότυπους λαμπτήρες και στον κανονισμό αριθ. 37 αναφέρονται στον κανονισμό αριθ. 37 και στη σειρά τροποποιήσεών του που ισχύουν κατά την υποβολή αίτησης για έγκριση τύπου.

2. ΑΙΤΗΣΗ ΕΓΚΡΙΣΗΣ

2.1. Η αίτηση έγκρισης υποβάλλεται από τον κάτοχο της εμπορικής ονομασίας ή του εμπορικού σήματος ή από τον νομίμως εξουσιοδοτημένο αντιπρόσωπό του. Πρέπει να διευκρινίζει αν η διάταξη παράγει σταθερή ένταση φωτός ή αν παράγει μεταβλητή ένταση φωτός.

Κατ’ επιλογή του αιτούντος, η αίτηση πρέπει να διευκρινίζει ότι η διάταξη μπορεί να εγκατασταθεί στο όχημα σε διαφορετικές κλίσεις του άξονα αναφοράς σε σχέση με τα επίπεδα αναφοράς του οχήματος και το έδαφος ή να περιστραφεί γύρω από τον άξονα αναφοράς της· αυτές οι διαφορετικές συνθήκες εγκατάστασης πρέπει να υποδεικνύονται στο έντυπο κοινοποίησης.

2.2. Για κάθε τύπο οπίσθιου φανού ομίχλης, η αίτηση πρέπει να συνοδεύεται από:

2.2.1. σχέδια (σε τρία αντίτυπα), επαρκώς λεπτομερή ώστε να επιτρέπουν την αναγνώριση του τύπου οπισθίου φανού ομίχλης και εμφαίνοντα τους γεωμετρικούς όρους τοποθέτησης επί του οχήματος, όπως και τον άξονα παρατήρησης που πρέπει να λαμβάνεται στις δοκιμές ως άξονας αναφοράς (οριζόντια γωνία Η = 0°, κατακόρυφη γωνία V = 0°), καθώς και το σημείο που πρέπει να ληφθεί ως κέντρο αναφοράς κατά τις δοκιμές αυτές·

2.2.2. σύντομη τεχνική περιγραφή η οποία να δηλώνει, συγκεκριμένα, με εξαίρεση τους φανούς με μη αντικαταστάσιμες φωτεινές πηγές: α) την κατηγορία ή τις κατηγορίες λαμπτήρα/λαμπτήρων πυράκτωσης που προβλέπονται· η εν λόγω κατηγορία λαμπτήρα θα είναι μία από εκείνες που περιλαμβάνονται στον κανονισμό αριθ. 37 και στη σειρά τροποποιήσεών του που ισχύουν όταν υποβάλλεται η αίτηση έγκρισης του τύπου ή/και β) τον ειδικό κωδικό αναγνώρισης της μονάδας φωτεινής πηγής· γ) για οπίσθιο φανό ομίχλης κατηγορίας F2, ακριβή περιγραφή της διάταξης μεταβλητής ρύθμισης της έντασης·

2.2.3. δύο δείγματα· αν ο οπίσθιος φανός ομίχλης δεν δύναται να τοποθετηθεί αδιακρίτως στο δεξιό ή στο αριστερό μέρος του οχήματος, τα δύο υποβαλλόμενα δείγματα δύνανται να είναι όμοια και να μπορούν να προσαρμόζονται μόνο στο δεξιό ή μόνο στο αριστερό μέρος του οχήματος. Για οπίσθιο φανό ομίχλης κατηγορίας F2, η αίτηση πρέπει επίσης να συνοδεύεται από τη διάταξη μεταβλητής ρύθμισης της έντασης ή από γεννήτρια που να παράγει το ίδιο σήμα/τα ίδια σήματα.

3. ΣΗΜΑΝΣΕΙΣ

Τα δείγματα ενός τύπου οπίσθιου φανού ομίχλης που υποβάλλονται για έγκριση:

3.1. πρέπει να φέρουν την εμπορική ονομασία ή το εμπορικό σήμα του αιτούντος· το σήμα αυτό πρέπει να είναι ευανάγνωστο και ανεξίτηλο·

3.2. με εξαίρεση τους φανούς με μη αντικαταστάσιμες φωτεινές πηγές, πρέπει να φέρουν ευανάγνωστο και ανεξίτηλο σήμα, το οποίο να υποδεικνύει: — την κατηγορία ή τις κατηγορίες του λαμπτήρα πυράκτωσης που προβλέπεται· ή/και — τον ειδικό κωδικό αναγνώρισης του δομοστοιχείου φωτεινής πηγής·

3.3. πρέπει να διαθέτουν επαρκή χώρο για το σήμα έγκρισης και τα πρόσθετα σύμβολα που προβλέπονται στην κατωτέρω παράγραφο 4.3· ο χώρος αυτός πρέπει να εμφαίνεται στα σχέδια που αναφέρονται στην ανωτέρω παράγραφο 2.2.1.·

3.4. στην περίπτωση φανών με ηλεκτρονικό μηχανισμό ελέγχου της φωτεινής πηγής ή με διάταξη μεταβλητής ρύθμισης της έντασης ή/και με μη αντικαταστάσιμες φωτεινές πηγές ή/και δομοστοιχεία φωτεινής πηγής, πρέπει να φέρουν το σήμα της ονομαστικής τάσης ή του εύρους τάσης και της μέγιστης ονομαστικής ισχύος·

3.5. στην περίπτωση φανών με δομοστοιχεία φωτεινών πηγών, τα δομοστοιχεία φωτεινών πηγών πρέπει να φέρουν: 3.5.1. την εμπορική ονομασία ή το εμπορικό σήμα του αιτούντος· το σήμα αυτό πρέπει να είναι ευανάγνωστο και ανεξίτηλο· 3.5.2. τον ειδικό κωδικό αναγνώρισης του δομοστοιχείου· το σήμα αυτό πρέπει να είναι ευανάγνωστο και ανεξίτηλο. Ο ειδικός κωδικός αναγνώρισης πρέπει να συμπεριλαμβάνει το ακρώνυμο «MD» για τη λέξη «MODULE» (δομοστοιχείο), και το σήμα έγκρισης χωρίς τον κύκλο, όπως υποδεικνύεται στην παράγραφο 4.3.1.1 παρακάτω και, σε περίπτωση που χρησιμοποιούνται πολλά ανόμοια δομοστοιχεία φωτεινών πηγών, επιπλέον σύμβολα ή χαρακτήρες· ο ειδικός κωδικός αναγνώρισης πρέπει να φαίνεται στα σχέδια που αναφέρονται στην παραπάνω παράγραφο 2.2.1. Το σήμα έγκρισης δεν είναι ανάγκη να είναι το ίδιο με εκείνο που βρίσκεται επάνω στο φανό όπου χρησιμοποιείται το δομοστοιχείο, αλλά και τα δύο σήματα πρέπει να προέρχονται από τον ίδιο αιτούντα· 3.5.3. το σήμα της ονομαστικής τάσης ή του εύρους τάσης και της μέγιστης ονομαστικής ισχύος.

3.6. Αν ένας ηλεκτρονικός μηχανισμός ελέγχου της φωτεινής πηγής ή μια διάταξη μεταβλητής ρύθμισης της έντασης αποτελούν μέρος του φανού, δεν συμπεριλαμβάνονται όμως στο σώμα του φανού, θα πρέπει να φέρουν την επωνυμία του κατασκευαστή και τον αριθμό αναγνώρισης του τελευταίου.

4. ΕΓΚΡΙΣΗ

4.1. Αν τα δύο δείγματα ενός τύπου οπίσθιου φανού ομίχλης πληρούν τις διατάξεις του παρόντος κανονισμού, χορηγείται έγκριση.

4.2. Για κάθε τύπο που εγκρίνεται χορηγείται αριθμός έγκρισης· ο εν λόγω αριθμός δεν μπορεί στη συνέχεια να χορηγηθεί από το ίδιο συμβαλλόμενο μέρος σε άλλο τύπο οπίσθιου φανού ομίχλης που καλύπτεται από τον παρόντα κανονισμό. Τα δύο πρώτα ψηφία του αριθμού έγκρισης θα δηλώνουν την πιο πρόσφατη σειρά τροποποιήσεων που έχουν ενσωματωθεί στον κανονισμό κατά τη στιγμή έκδοσης της έγκρισης. Η ειδοποίηση για την έγκριση ή η απόρριψη της έγκρισης ενός τύπου οπίσθιου φανού ομίχλης κοινοποιείται στα συμβαλλόμενα μέρη της συμφωνίας, τα οποία εφαρμόζουν τον παρόντα κανονισμό, μέσω ενός εντύπου σύμφωνα με το υπόδειγμα που υπάρχει στο παράρτημα 1 του παρόντος κανονισμού και ενός συνημμένου σχεδίου, που υποβάλλεται από τον αιτούντα έγκριση, σε μέγεθος που δεν υπερβαίνει το A4 (210 × 297 mm) και, ει δυνατόν, σε κλίμακα 1:1.

4.3. Κάθε οπίσθιος φανός ομίχλης που συνάδει με τύπο που έχει εγκριθεί κατ’ εφαρμογή του παρόντος κανονισμού πρέπει να φέρει στο χώρο που αναφέρεται στην παράγραφο 3.3. παραπάνω, εκτός από το σήμα και τα στοιχεία που περιγράφονται στις παραγράφους 3.1 και 3.2 παραπάνω:

4.3.1. ένα διεθνές σήμα έγκρισης που περιλαμβάνει: 4.3.1.1. έναν κύκλο που περιβάλλει το γράμμα «Ε» ακολουθούμενο από τον χαρακτηριστικό αριθμό του κράτους που χορήγησε την έγκριση (2)· 4.3.1.2. έναν αριθμό έγκρισης·

4.3.2. το πρόσθετο σύμβολο «F», το οποίο θα ακολουθείται από τον αριθμό «1», όταν η διάταξη παράγει σταθερή ένταση φωτός, και από τον αριθμό «2», όταν η διάταξη παράγει μεταβλητή ένταση φωτός.

4.3.3. Τα πρώτα δύο ψηφία του αριθμού έγκρισης, τα οποία δηλώνουν την πιο πρόσφατη σειρά τροποποιήσεων του παρόντος κανονισμού μπορούν να τοποθετηθούν κοντά στο πρόσθετο σύμβολο «F».

4.4. Το σήμα και το σύμβολο που αναφέρονται στις παραγράφους 4.3.1 και 4.3.2 πρέπει να είναι ανεξίτηλα και ευδιάκριτα ακόμη και αν ο οπίσθιος φανός ομίχλης είναι τοποθετημένος στο όχημα.

4.5. Ανεξάρτητοι φανοί

Αν διαφορετικοί τύποι φανών που συμμορφώνονται με τις απαιτήσεις πολλών κανονισμών χρησιμοποιούν τον ίδιο εξωτερικό φακό, ο οποίος έχει το ίδιο ή διαφορετικό χρώμα, μπορεί να τοποθετηθεί ένα ενιαίο σήμα διεθνούς έγκρισης, το οποίο αποτελείται από έναν κύκλο γύρω από το γράμμα «E», ο οποίος ακολουθείται από τον διακριτικό αριθμό του κράτους που χορήγησε την έγκριση, καθώς και από τον αριθμό της έγκρισης. Το εν λόγω σήμα έγκρισης μπορεί να τοποθετηθεί σε οποιοδήποτε σημείο του φανού, υπό την προϋπόθεση ότι:

4.5.1. είναι ορατό μετά την τοποθέτηση των φανών.

4.5.2. Πρέπει να τοποθετούνται το αντίστοιχο σύμβολο αναγνώρισης κάθε φανού σύμφωνα με τον κανονισμό βάσει του οποίου έχει χορηγηθεί η έγκριση, μαζί με την αντίστοιχη σειρά τροποποιήσεων που περιλαμβάνουν τις πιο πρόσφατες σημαντικές τεχνικές τροποποιήσεις του κανονισμού κατά τη χρονική στιγμή χορήγησης της έγκρισης και, αν είναι απαραίτητο, το απαιτούμενο βέλος.

4.5.3. Το μέγεθος των στοιχείων που συνιστούν ένα ενιαίο σήμα έγκρισης πρέπει να μην είναι μικρότερο από το ελάχιστο μέγεθος που απαιτείται για το μικρότερο από τα επιμέρους σήματα σύμφωνα με τον κανονισμό βάσει του οποίου χορηγήθηκε η έγκριση.

4.5.4. Το κυρίως σώμα του φανού πρέπει να συμπεριλαμβάνει το χώρο που περιγράφεται παραπάνω στην παράγραφο 3.3 και πρέπει να φέρει το σήμα έγκρισης των πραγματικών λειτουργιών.

4.5.5. Το υπόδειγμα E στο παράρτημα 2 του παρόντος κανονισμού δίνει παραδείγματα σχετικά με ένα σήμα έγκρισης με τα προαναφερθέντα πρόσθετα σύμβολα.

4.6. Αν δύο ή περισσότεροι φανοί αποτελούν τμήμα της ίδιας μονάδας ομαδοποιημένων, συνδυασμένων ή αμοιβαία ενσωματωμένων φανών, χορηγείται έγκριση μόνο αν καθένας από τους εν λόγω φανούς πληροί τις απαιτήσεις του παρόντος ή κάποιου άλλου κανονισμού. Οι φανοί που δεν πληρούν κανέναν από αυτούς τους κανονισμούς δεν πρέπει να αποτελούν τμήμα μιας τέτοιας μονάδας ομαδοποιημένων, συνδυασμένων ή αμοιβαία ενσωματωμένων φανών.

4.6.1. Αν οι ομαδοποιημένοι, συνδυασμένοι ή αμοιβαία ενσωματωμένοι φανοί συμμορφώνονται με τους όρους διαφόρων κανονισμών, μπορεί να τοποθετηθεί ένα ενιαίο διεθνές σήμα έγκρισης, αποτελούμενο από έναν κύκλο που περικλείει το γράμμα «E», ακολουθούμενο τόσο από τον διακριτικό αριθμό της χώρας που χορήγησε την έγκριση, όσο και από τον αριθμό της έγκρισης και, κατά περίπτωση, το απαιτούμενο βέλος. Το εν λόγω σήμα έγκρισης μπορεί να τοποθετηθεί σε οποιοδήποτε σημείο των ομαδοποιημένων, συνδυασμένων ή αμοιβαία ενσωματωμένων φανών, εφόσον: 4.6.1.1. είναι ορατό μετά την τοποθέτηση των φανών· 4.6.1.2. δεν είναι δυνατόν να αφαιρεθεί οποιοδήποτε στοιχείο των ομαδοποιημένων, συνδυασμένων ή αμοιβαία ενσωματωμένων φανών που εκπέμπει φως, χωρίς την ταυτόχρονη αφαίρεση του σήματος έγκρισης.

4.6.2. Το αντίστοιχο σύμβολο αναγνώρισης κάθε φανού σύμφωνα με τον κανονισμό βάσει του οποίου έχει χορηγηθεί η έγκριση, μαζί με την αντίστοιχη σειρά τροποποιήσεων που περιλαμβάνουν τις πιο πρόσφατες σημαντικές τεχνικές τροποποιήσεις του κανονισμού κατά τη χρονική στιγμή χορήγησης της έγκρισης, πρέπει να τοποθετούνται: 4.6.2.1. είτε επί της αντίστοιχης επιφάνειας εκπομπής του φωτός· 4.6.2.2. είτε συνολικά, κατά τρόπον ώστε καθένας από τους ομαδοποιημένους, συνδυασμένους ή αμοιβαία ενσωματωμένους φανούς να αναγνωρίζεται σαφώς (βλέπε τρία πιθανά παραδείγματα στο παράρτημα 2).

4.6.3. Το μέγεθος των στοιχείων που συνιστούν ένα ενιαίο σήμα έγκρισης πρέπει να μην είναι μικρότερο από το ελάχιστο μέγεθος που απαιτείται για το μικρότερο από τα επιμέρους σήματα σύμφωνα με τον κανονισμό βάσει του οποίου χορηγήθηκε η έγκριση.

4.6.4. Για κάθε τύπο που εγκρίνεται χορηγείται αριθμός έγκρισης. Το ίδιο συμβαλλόμενο μέρος δεν επιτρέπεται να χορηγεί τον ίδιο αριθμό σε διαφορετικό τύπο ομαδοποιημένων, συνδυασμένων ή αμοιβαία ενσωματωμένων φανών που καλύπτονται από τον παρόντα κανονισμό.

4.7. Στο παράρτημα 2 παρέχονται παραδείγματα διαμόρφωσης του σήματος έγκρισης για ένα φανό (σχήμα 1) και για ομαδοποιημένους, συνδυασμένους ή αμοιβαία ενσωματωμένους φανούς (σχήμα 2) με όλα προαναφερθέντα επιπρόσθετα σύμβολα.

5. ΓΕΝΙΚΕΣ ΠΡΟΔΙΑΓΡΑΦΕΣ

5.1. Κάθε δείγμα πρέπει να συμμορφώνεται με τις προδιαγραφές που περιγράφονται στις παρακάτω παραγράφους.

5.2. Οι οπίσθιοι φανοί ομίχλης πρέπει να έχουν σχεδιαστεί και κατασκευαστεί κατά τρόπον ώστε, υπό κανονικές συνθήκες χρήσης και παρά τους κραδασμούς στους οποίους ενδεχομένως υπόκεινται, να συνεχίζουν να λειτουργούν ικανοποιητικά και να διατηρούν τα προβλεπόμενα στον παρόντα κανονισμό χαρακτηριστικά.

5.3. Στην περίπτωση δομοστοιχείων φωτεινών πηγών, πρέπει να ελέγχεται ότι:

5.3.1. Ο σχεδιασμός των δομοστοιχείων φωτεινών πηγών πρέπει να είναι τέτοιος ώστε: α) κάθε δομοστοιχείο φωτεινής πηγής να μπορεί να τοποθετηθεί μόνο στην καθορισμένη και σωστή θέση και να μπορεί να αφαιρεθεί μόνο με χρήση εργαλείων· β) αν στο περίβλημα μιας διάταξης χρησιμοποιούνται περισσότερα από ένα δομοστοιχεία φωτεινών πηγών, δεν μπορούν να χρησιμοποιηθούν εναλλακτικά δομοστοιχεία φωτεινών πηγών με διαφορετικά χαρακτηριστικά στο ίδιο περίβλημα φανού.

5.3.2. Τα δομοστοιχεία φωτεινών πηγών πρέπει να μην είναι δυνατόν να παραβιαστούν.

5.4. Σε περίπτωση βλάβης της διάταξης μεταβλητής ρύθμισης της έντασης που ρυθμίζει τη μεταβλητή ένταση φωτός ενός οπίσθιου φανού ομίχλης κατηγορίας F2, ο οποίος εκπέμπει περισσότερο από τη μέγιστη τιμή της κατηγορίας F ή F1, πρέπει να εκπληρούνται αυτόματα οι απαιτήσεις σταθερής έντασης φωτός της κατηγορίας F ή F1.

5.5. Σε περίπτωση αντικαταστάσιμων λαμπτήρων πυράκτωσης:

5.5.1. Μπορεί να χρησιμοποιηθεί οποιαδήποτε κατηγορία ή κατηγορίες λαμπτήρων πυράκτωσης που έχουν λάβει έγκριση σύμφωνα με τον κανονισμό αριθ. 37, με την προϋπόθεση ότι δεν υπάρχει περιορισμός χρήσης δυνάμει του κανονισμού αριθ. 37 και της σειράς τροποποιήσεών του που ισχύουν κατά την υποβολή αίτησης για έγκριση τύπου.

5.5.2. Ο σχεδιασμός της διάταξης πρέπει να είναι τέτοιος ώστε να μπορεί ο λαμπτήρας να τοποθετηθεί μόνο στη σωστή θέση.

5.5.3. Το στοιχείο συγκράτησης του λαμπτήρα πυράκτωσης πρέπει να συμμορφώνεται με τα χαρακτηριστικά που παρέχονται στη δημοσίευση IEC αριθ. 60061. Ισχύει το δελτίο με τα χαρακτηριστικά του στοιχείου συγκράτησης που αντιστοιχεί στην κατηγορία λαμπτήρα πυράκτωσης που χρησιμοποιείται.

6. ΕΝΤΑΣΗ ΕΚΠΕΜΠΟΜΕΝΟΥ ΦΩΤΟΣ

6.1. Η ένταση του φωτός που εκπέμπει καθένα από τα δύο δείγματα πρέπει να είναι όχι μικρότερη από την ελάχιστη ένταση και όχι μεγαλύτερη από τη μέγιστη ένταση που καθορίζονται κατωτέρω, μετρούμενη σε σχέση με τον άξονα αναφοράς στις κατωτέρω καθοριζόμενες διευθύνσεις (εκφραζόμενες σε μοίρες σε σχέση με τον άξονα αναφοράς).

6.2. Η ένταση κατά μήκος των αξόνων H και V, μεταξύ 10° προς τα αριστερά και 10° προς τα δεξιά και μεταξύ 5° προς τα άνω και 5° προς τα κάτω, πρέπει να είναι τουλάχιστον 150 cd.

6.3. Η ένταση του φωτός που εκπέμπεται προς όλες τις κατευθύνσεις στις οποίες μπορεί να παρατηρηθεί φως δεν πρέπει να υπερβαίνει τις 300 cd για διάταξη με σταθερή ένταση φωτός (F ή F1) και τις 840 cd για διάταξη με μεταβλητή ένταση φωτός (F2).

6.4. Στην περίπτωση μοναδικού φανού που περιλαμβάνει περισσότερες από μία φωτεινές πηγές, ο φανός πρέπει να πληροί την απαίτηση σχετικά με την ελάχιστη ένταση όταν έχει υποστεί βλάβη μια φωτεινή πηγή, ενώ δεν επιτρέπεται υπέρβαση της μέγιστης έντασης όταν είναι αναμμένες όλες οι φωτεινές πηγές.

6.5. Η διάταξη μεταβλητής ρύθμισης της έντασης δεν πρέπει να δημιουργεί σήματα τα οποία προκαλούν φωτεινές εντάσεις:

6.5.1. εκτός του φάσματος που καθορίζεται στις παραγράφους 6.2 και 6.3 παραπάνω και

6.5.2. που υπερβαίνουν τη μέγιστη τιμή της κατηγορίας F ή F1, η οποία καθορίζεται στην παράγραφο 6.3: α) για συστήματα που εξαρτώνται μόνο από τις συνθήκες ημέρας και νύχτας: υπό συνθήκες νύχτας· β) για τα άλλα συστήματα: υπό τις συνήθεις συνθήκες (3).

6.6. Η φαινόμενη επιφάνεια στη διεύθυνση του άξονα αναφοράς δεν πρέπει να υπερβαίνει τα 140 cm2.

6.7. Στο παράρτημα 3 δίδονται οι λεπτομέρειες σχετικά με τις μεθόδους μέτρησης που πρέπει να χρησιμοποιούνται σε περίπτωση αμφιβολιών.

7. ΔΙΑΔΙΚΑΣΙΕΣ ΔΟΚΙΜΗΣ

7.1. Όλες οι μετρήσεις, φωτομετρικές και χρωματομετρικές, πρέπει να πραγματοποιούνται:

7.1.1. Στην περίπτωση φανού με αντικαταστάσιμη φωτεινή πηγή, αν δεν παρέχεται από ηλεκτρονικό μηχανισμό ελέγχου φωτεινής πηγής ή από σύστημα μεταβλητής ρύθμισης της έντασης, με έναν τυπικό, άχρωμο ή έγχρωμο λαμπτήρα πυράκτωσης της κατηγορίας που καθορίζεται για τη διάταξη, στον οποίο παρέχεται η απαραίτητη τάση για να παράγει τη φωτεινή ροή αναφοράς που απαιτείται για την εν λόγω κατηγορία λαμπτήρα πυράκτωσης.

7.1.2. Στην περίπτωση φανού που διαθέτει μη αντικαταστάσιμες φωτεινές πηγές (λαμπτήρες πυράκτωσης και άλλες), αντίστοιχα 6,75 V, 13,5 V ή 28,0 V.

7.1.3. Στην περίπτωση συστήματος το οποίο χρησιμοποιεί ηλεκτρονικό μηχανισμό ελέγχου της φωτεινής πηγής ή διάταξη μεταβλητής ρύθμισης της έντασης, που είναι μέρος του φανού (4) και που ασκεί στους ακροδέκτες εισόδου του φανού την τάση που υποδεικνύεται από τον κατασκευαστή ή, αν δεν υποδεικνύεται, 6,75 V, 13,5 V ή 28,0 V αντίστοιχα.

7.1.4. Στην περίπτωση συστήματος το οποίο χρησιμοποιεί ηλεκτρονικό μηχανισμό ελέγχου της φωτεινής πηγής ή διάταξη μεταβλητής ρύθμισης της έντασης, που δεν είναι μέρος του φανού, η τάση που δηλώνεται από τον κατασκευαστή πρέπει να εφαρμόζεται στους ακροδέκτες εισόδου του φανού.

7.2. Το εργαστήριο δοκιμών πρέπει να ζητά από τον κατασκευαστή τον μηχανισμό ελέγχου φωτεινής πηγής ή διάταξη μεταβλητής ρύθμισης της έντασης που απαιτείται για την τροφοδοσία της φωτεινής πηγής και των απαραίτητων λειτουργιών.

7.3. Εντούτοις, στην περίπτωση οπίσθιου φανού ομίχλης της κατηγορίας f2, που λειτουργεί μέσω διάταξης μεταβλητής ρύθμισης της έντασης για τη λήψη μεταβλητής φωτεινής έντασης, πρέπει να πραγματοποιούνται φωτομετρικές μετρήσεις σύμφωνα με την περιγραφή του αιτούντος.

7.4. Η τάση που πρέπει να εφαρμοστεί στο φανό πρέπει να σημειωθεί στην κοινοποίηση του παραρτήματος 1 του παρόντος κανονισμού.

7.5. Για οποιοδήποτε φανό, εκτός από εκείνους που διαθέτουν λαμπτήρες πυράκτωσης, οι φωτεινές εντάσεις που υπολογίζονται ύστερα από ένα λεπτό και ύστερα από 30 λεπτά λειτουργίας πρέπει να συμμορφώνονται με τις απαιτήσεις περί ελάχιστης και μέγιστης τιμής. Η κατανομή φωτεινής έντασης ύστερα από ένα λεπτό λειτουργίας μπορεί να υπολογιστεί από την κατανομή φωτεινής έντασης ύστερα από 30 λεπτά λειτουργίας, εφαρμόζοντας σε κάθε δοκιμή το λόγο φωτεινών εντάσεων που υπολογίστηκαν σε HV ύστερα από ένα λεπτό και ύστερα από 30 λεπτά λειτουργίας.

7.6. Πρέπει να καθοριστούν τα όρια της φαινόμενης επιφάνειας στην κατεύθυνση του άξονα αναφοράς μιας διάταξης φωτεινής σηματοδότησης.

8. ΔΟΚΙΜΗ ΑΝΤΟΧΗΣ ΣΕ ΘΕΡΜΟΤΗΤΑ

8.1. Ο φανός πρέπει να υποβληθεί σε δοκιμή συνεχούς λειτουργίας επί μία ώρα έπειτα από προθέρμανση 20 λεπτών. Η θερμοκρασία περιβάλλοντος πρέπει να είναι 23 °C ± 5 °C. Ο προς χρήση φανός πρέπει να είναι της προδιαγεγραμμένης κατηγορίας και πρέπει να τροφοδοτείται από ρεύμα τέτοιας τάσεως, ώστε η μέση καθορισμένη ισχύς να επιτυγχάνεται στην αντίστοιχη τάση δοκιμής.

8.2. Σε περίπτωση που προσδιορίζεται μόνο η μέγιστη ισχύς, η δοκιμή πρέπει να πραγματοποιείται με τη ρύθμιση της τάσης κατά τρόπον ώστε να επιτυγχάνεται ισχύς ίση προς το 90 % της καθορισμένης ισχύος. Η καθορισμένη μέση ή μέγιστη ισχύς πρέπει σε κάθε περίπτωση να επιλέγεται στην περιοχή τάσεων των 6, 12 ή 24 V, εντός της οποίας λαμβάνει τη μέγιστη τιμή.

8.3. Στην περίπτωση φωτεινών πηγών που λειτουργούν μέσω ηλεκτρονικού μηχανισμού ελέγχου με στόχο να προκύψει μεταβλητή φωτεινή ένταση, η δοκιμή πρέπει να πραγματοποιείται υπό τους δεδομένους όρους με τουλάχιστον 90 τοις εκατό της υψηλότερης φωτεινής έντασης.

8.4. Αφού ο φανός σταθεροποιηθεί σε θερμοκρασία περιβάλλοντος, δεν πρέπει να είναι αισθητή καμία στρέβλωση, παραμόρφωση, ρηγμάτωση ή αλλοίωση χρώματος.

9. ΧΡΩΜΑ ΤΟΥ ΕΚΠΕΜΠΟΜΕΝΟΥ ΦΩΤΟΣ

Το χρώμα του φωτός που εκπέμπεται μέσα στο πεδίο του πλέγματος κατανομής φωτός, το οποίο ορίζεται στην παράγραφο 3 του παραρτήματος 3, το οποίο θα μετρηθεί υπό τους όρους που περιγράφονται στην παραπάνω παράγραφο 7, πρέπει να είναι κόκκινο.

Εκτός αυτού του πεδίου δεν πρέπει να παρατηρείται απότομη μεταβολή του χρώματος.

Οι εν λόγω απαιτήσεις ισχύουν επίσης εντός του φάσματος μεταβλητής φωτεινής έντασης που παράγουν οι οπίσθιοι φανοί ομίχλης κατηγορίας F2.

Ωστόσο, για φανούς εφοδιασμένους με μη αντικαταστάσιμες φωτεινές πηγές (λαμπτήρες πυράκτωσης και άλλες), τα χρωματομετρικά χαρακτηριστικά πρέπει να επαληθεύονται με τις φωτεινές πηγές που υπάρχουν στο φανό, σύμφωνα με τη σχετική παράγραφο 7.1 του παρόντος κανονισμού.

10. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

Οι διαδικασίες σχετικά με τη συμμόρφωση της παραγωγής πρέπει να συμμορφώνονται με εκείνες που καθορίζονται στο προσάρτημα 2 της συμφωνίας (E/ECE/324-E/ECE/TRANS/505/Rev.2), με τις κατωτέρω απαιτήσεις:

10.1. Οι φανοί που εγκρίνονται σύμφωνα με τον παρόντα κανονισμό πρέπει να κατασκευάζονται κατά τρόπον ώστε να συμμορφώνονται προς τον εγκεκριμένο τύπο, ικανοποιώντας τις απαιτήσεις που αναφέρονται στις παραγράφους 6 και 9 παραπάνω.

10.2. Πρέπει να πληρούνται οι ελάχιστες απαιτήσεις για τις διαδικασίες ελέγχου της συμμόρφωσης της παραγωγής, οι οποίες καθορίζονται στο παράρτημα 4 του παρόντος κανονισμού.

10.3. Πρέπει να πληρούνται οι ελάχιστες απαιτήσεις για τον δειγματοληπτικό έλεγχο από επιθεωρητή, οι οποίες καθορίζονται στο παράρτημα 5 του παρόντος κανονισμού.

10.4. Η αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Η συνήθης συχνότητα αυτών των ελέγχων επαλήθευσης είναι μία φορά ανά διετία.

11. ΚΥΡΩΣΕΙΣ ΓΙΑ ΤΗ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

11.1. Η έγκριση που έχει χορηγηθεί για τύπο οπίσθιων φανών ομίχλης είναι δυνατόν να ανακληθεί εάν δεν πληρούνται οι προαναφερόμενες απαιτήσεις ή εάν ένας οπίσθιος φανός ομίχλης ο οποίος φέρει το σήμα έγκρισης που αναφέρεται στις παραγράφους 4.3.1 και 4.3.2 δεν συμμορφώνεται προς τον εγκεκριμένο τύπο.

11.2. Εάν κάποιο συμβαλλόμενο μέρος της συμφωνίας, το οποίο εφαρμόζει τον παρόντα κανονισμό, ανακαλέσει έγκριση που έχει χορηγήσει κατά το παρελθόν, πρέπει να ενημερώσει αμέσως τα υπόλοιπα συμβαλλόμενα μέρη που εφαρμόζουν τον εν λόγω κανονισμό μέσω δελτίου κοινοποίησης, σύμφωνα με το υπόδειγμα που παρατίθεται στο παράρτημα 1 του παρόντος κανονισμού.

12. ΟΡΙΣΤΙΚΗ ΠΑΥΣΗ ΠΑΡΑΓΩΓΗΣ

Εάν ο κάτοχος μιας έγκρισης προβεί στην παντελή παύση της παραγωγής ενός τύπου οπίσθιου φακού ομίχλης εγκεκριμένου σύμφωνα με τον παρόντα κανονισμό, πρέπει να ενημερώσει την αρχή που χορήγησε την έγκριση. Αφού λάβει τη σχετική κοινοποίηση, η εν λόγω αρχή υποχρεούται να ενημερώσει σχετικά τα υπόλοιπα συμβαλλόμενα μέρη της συμφωνίας, τα οποία εφαρμόζουν τον παρόντα κανονισμό, μέσω δελτίου κοινοποίησης σύμφωνα με το υπόδειγμα που παρατίθεται στο παράρτημα 1 του παρόντος κανονισμού.

13. ΟΝΟΜΑΤΑ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΔΙΕΝΕΡΓΟΥΝ ΔΟΚΙΜΕΣ ΕΓΚΡΙΣΗΣ ΚΑΙ ΤΩΝ ΔΙΟΙΚΗΤΙΚΩΝ ΥΠΗΡΕΣΙΩΝ

Τα συμβαλλόμενα μέρη της συμφωνίας, τα οποία εφαρμόζουν τον παρόντα κανονισμό, υποχρεούνται να κοινοποιήσουν στη Γραμματεία των Ηνωμένων Εθνών τα ονόματα και τις διευθύνσεις τόσο των τεχνικών υπηρεσιών που διενεργούν δοκιμές έγκρισης όσο και των διοικητικών υπηρεσιών που χορηγούν την έγκριση και προς τις οποίες αποστέλλονται τα δελτία χορήγησης έγκρισης και άρνησης ή ανάκλησης της έγκρισης τα οποία εκδίδονται σε άλλες χώρες.

(1) Όπως ορίζεται στο παράρτημα 7 του ενοποιημένου ψηφίσματος για την κατασκευή οχημάτων (R.E.3) (έγγραφο TRANS/WP.29/78/αναθ.1/τροποπ.2, όπως τροποποιήθηκε τελευταία από την τροποποίηση 4).

(2) 1 για τη Γερμανία, 2 για τη Γαλλία, 3 για την Ιταλία, 4 για τις Κάτω Χώρες, 5 για τη Σουηδία, 6 για το Βέλγιο, 7 για την Ουγγαρία, 8 για την Τσεχική Δημοκρατία, 9 για την Ισπανία, 10 για τη Σερβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (κενό), 16 για τη Νορβηγία, 17 για τη Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για τη Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (κενό), 31 για τη Βοσνία-Ερζεγοβίνη, 32 για τη Λεττονία, 33 (κενό), 34 για τη Βουλγαρία, 35 (κενό), 36 για τη Λιθουανία, 37 για την Τουρκία, 38 (κενό), 39 για το Αζερμπαϊτζάν, 40 για την Πρώην Γιουγκοσλαβική Δημοκρατία της Μακεδονίας, 41 (κενό), 42 για την Ευρωπαϊκή Κοινότητα (οι εγκρίσεις χορηγούνται από τα κράτη μέλη της χρησιμοποιώντας το αντίστοιχο σύμβολο ECE), 43 για την Ιαπωνία, 44 (κενό), 45 για την Αυστραλία, 46 για την Ουκρανία, 47 για τη Νότια Αφρική, 48 για τη Νέα Ζηλανδία, 49 για την Κύπρο, 50 για τη Μάλτα, 51 για τη Δημοκρατία της Κορέας, 52 για τη Μαλαισία, 53 για την Ταϊλάνδη, 54 και 55 (κενά) και 56 για το Μαυροβούνιο. Οι επόμενοι αριθμοί θα χορηγηθούν σε άλλες χώρες σύμφωνα με τη χρονολογική σειρά που θα κυρώσουν ή θα προσχωρήσουν στη συμφωνία σχετικά με την υιοθέτηση ενιαίων τεχνικών όρων για τα μηχανοκίνητα οχήματα, τα εξαρτήματα και τα κατασκευαστικά μέρη που μπορούν να τοποθετηθούν ή/και να χρησιμοποιηθούν σε μηχανοκίνητα οχήματα· επίσης, οι όροι για την έγκριση και την αμοιβαία αναγνώριση εγκρίσεων οι οποίες παραχωρούνται βάσει αυτών των όρων, και οι αριθμοί που θα χορηγηθούν κατ’ αυτόν τον τρόπο θα κοινοποιηθούν από τον γενικό γραμματέα του Οργανισμού Ηνωμένων Εθνών στα συμβαλλόμενα μέρη της συμφωνίας.

(3) Καλή ορατότητα (μετεωρολογικό οπτικό φάσμα MOR > 2 000 m, το οποίο καθορίζεται σύμφωνα με την έκδοση WMO, Guide to Meteorological Instruments and Methods of Observation, Sixth Edition, ISBN: 92-63-16008-2, σ. 1.9.1/1.9.11, Γενεύη 1996) και καθαρός φακός.

(4) Στο πλαίσιο του παρόντος κανονισμού, η έκφραση «όταν είναι μέρος του φανού» σημαίνει να αποτελεί εσωτερικό στοιχείο του φανού ή να είναι εξωτερικό στοιχείο, ξεχωριστό ή μη από το κυρίως σώμα του φανού, αλλά να παρέχεται από τον κατασκευαστή του φανού ως μέρος του συστήματος του φανού.

ΠΑΡΑΡΤΗΜΑ 1 ΚΟΙΝΟΠΟΙΗΣΗ [Μέγιστες διαστάσεις: A4 (210 × 297 mm)]

ΠΑΡΑΡΤΗΜΑ 2 ΔΙΑΜΟΡΦΩΣΗ ΤΟΥ ΣΗΜΑΤΟΣ ΕΓΚΡΙΣΗΣ Σχήμα 1 (Σήμανση απλών φανών) ΥΠΟΔΕΙΓΜΑ A Σχήμα 2 (Απλουστευμένη σήμανση ομαδοποιημένων, συνδυασμένων ή αμοιβαία ενσωματωμένων φανών) (Οι κατακόρυφες και οι οριζόντιες γραμμές απεικονίζουν σχηματικά τη μορφή της διάταξης φωτεινής σηματοδότησης. Δεν αποτελούν μέρος του σήματος έγκρισης.) ΥΠΟΔΕΙΓΜΑ B ΥΠΟΔΕΙΓΜΑ Γ ΥΠΟΔΕΙΓΜΑ Δ Σημείωση: Τα τρία παραδείγματα σήματος έγκρισης - υποδείγματα Β, Γ και Δ - παριστούν τρεις πιθανές παραλλαγές σήμανσης διάταξης φωτισμού στην οποία δύο ή περισσότεροι φανοί αποτελούν τμήμα της ίδιας μονάδας ομαδοποιημένων, συνδυασμένων ή αμοιβαία ενσωματωμένων φανών. Αυτό το σήμα έγκρισης δηλώνει ότι η διάταξη εγκρίθηκε στις Κάτω Χώρες (E4) με αριθμό έγκρισης 3333 και περιλαμβάνει: έναν οπίσθιο φανό δείκτη κατεύθυνσης, ο οποίος παράγει μεταβλητή φωτεινή ένταση (κατηγορία 2b), εγκεκριμένο σύμφωνα με τη σειρά τροποποιήσεων 01 του κανονισμού αριθ. 6, έναν κόκκινο οπίσθιο φανό θέσης (πλευρικό), ο οποίος παράγει μεταβλητή φωτεινή ένταση (R2), εγκεκριμένο σύμφωνα με τη σειρά τροποποιήσεων 02 του κανονισμού αριθ. 7, έναν οπίσθιο φανό ομίχλης, ο οποίος παράγει μεταβλητή φωτεινή ένταση (F2), εγκεκριμένο σύμφωνα με τον κανονισμό αριθ. 38 στην αρχική του μορφή, έναν φανό οπισθοπορείας (AR), εγκεκριμένο σύμφωνα με τον κανονισμό αριθ. 23 στην αρχική του μορφή, έναν φανό πέδησης, ο οποίος παράγει μεταβλητή φωτεινή ένταση (S2), εγκεκριμένο σύμφωνα με τη σειρά τροποποιήσεων 02 του κανονισμού αριθ. 7. ΥΠΟΔΕΙΓΜΑ E Σήμανση ανεξάρτητων φανών Σχήμα 3 Δομοστοιχεία φωτεινών πηγών

ΠΑΡΑΡΤΗΜΑ 3 ΦΩΤΟΜΕΤΡΙΚΕΣ ΜΕΤΡΗΣΕΙΣ 1. Κατά την εκτέλεση των φωτομετρικών μετρήσεων πρέπει, με την κατάλληλη κάλυψη, να αποφεύγονται οι αντανακλάσεις σκέδασης. 2. Σε περίπτωση αμφισβήτησης των αποτελεσμάτων των μετρήσεων, οι μετρήσεις πρέπει να εκτελούνται έτσι ώστε να πληρούν τις ακόλουθες απαιτήσεις: 2.1. η απόσταση μέτρησης πρέπει να είναι τόση ώστε να πληρούται ο νόμος του αντίστροφου του τετραγώνου της απόστασης· 2.2. ο εξοπλισμός μέτρησης πρέπει να είναι τέτοιος ώστε το γωνιακό άνοιγμα του δέκτη, παρατηρούμενο από το κέντρο αναφοράς του φανού, να είναι μεταξύ 10’ και 1°· 2.3. η απαίτηση για την ένταση κατά συγκεκριμένη διεύθυνση παρατήρησης θεωρείται ότι ικανοποιείται αν η απαιτούμενη ένταση επιτυγχάνεται κατά διεύθυνση που δεν αποκλίνει περισσότερο του ενός τετάρτου της μοίρας από τη διεύθυνση παρατήρησης. 3. Σε περίπτωση που η διάταξη μπορεί να εγκατασταθεί στο όχημα σε περισσότερες από μία ή σε ένα εύρος διαφορετικών θέσεων, οι φωτομετρικές μετρήσεις πρέπει να επαναληφθούν για κάθε θέση ή για τις ακραίες θέσεις του πεδίου του άξονα αναφοράς, το οποίο καθορίζεται από τον κατασκευαστή. 4. Εάν κατά τον οπτικό έλεγχο φανού σημειώνονται σημαντικές τοπικές διακυμάνσεις έντασης, πρέπει να εξακριβώνεται ότι, πέραν των αξόνων, καμία μετρούμενη ένταση στο εσωτερικό του ρόμβου που ορίζεται από τις ακρότατες διευθύνσεις μέτρησης δεν είναι κατώτερη των 75 cd (βλέπε σχεδιάγραμμα παρακάτω). 5. Φωτομετρική μέτρηση σε φανούς εφοδιασμένους με διαφορετικές φωτεινές πηγές Πρέπει να ελέγχονται οι φωτομετρικές επιδόσεις: 5.1. Για μη αντικαταστάσιμες φωτεινές πηγές (λαμπτήρες πυράκτωσης και λοιποί): με τις φωτεινές πηγές που είναι τοποθετημένες στο φανό, σύμφωνα με την παράγραφο 7.1 του παρόντος κανονισμού· 5.2. Για αντικαταστάσιμους λαμπτήρες πυράκτωσης: Όταν ο φανός διαθέτει λαμπτήρες πυράκτωσης 6,75 V, 13,5 V ή 28,0 V, οι προκύπτουσες τιμές φωτεινής έντασης πρέπει να διορθώνονται. Ο συντελεστής διόρθωσης είναι ο λόγος της φωτεινής ροής αναφοράς προς τη μέση τιμή της φωτεινής ροής που εντοπίζεται στην τάση που επιβάλλεται (6,75 V, 13,5 V ή 28,0 V). Οι πραγματικές φωτεινές ροές κάθε χρησιμοποιούμενου λαμπτήρα πυράκτωσης δεν πρέπει να αποκλίνουν κατά περισσότερο από ± 5 % από τη μέση τιμή. Εναλλακτικά, μπορεί να χρησιμοποιηθεί ένας τυπικός λαμπτήρας πυράκτωσης, σε κάθε μεμονωμένη θέση, ο οποίος θα λειτουργεί στη ροή αναφοράς του, και στη συνέχεια να προστεθούν οι μεμονωμένες μετρήσεις κάθε θέσης.

ΠΑΡΑΡΤΗΜΑ 4 Ελάχιστες απαιτήσεις για τις διαδικασίες έλεγχου της συμμόρφωσης της παραγωγής 1. ΓΕΝΙΚΑ 1.1. Οι απαιτήσεις συμμόρφωσης θα θεωρείται ότι πληρούνται από μηχανικής και γεωμετρικής πλευράς, αν οι διαφορές δεν υπερβαίνουν τις αναπόφευκτες κατασκευαστικές αποκλίσεις σύμφωνα με τις απαιτήσεις του παρόντος κανονισμού. 1.2. Λαμβάνοντας υπόψη τις φωτομετρικές επιδόσεις, δεν θα αμφισβητείται η συμμόρφωση των φανών μαζικής παραγωγής αν, κατά τη δοκιμή των φωτομετρικών επιδόσεων οποιουδήποτε φανού που επιλεγεί τυχαία, σύμφωνα με την παράγραφο 7 του παρόντος κανονισμού, αντίστοιχα: 1.2.1. καμία τιμή που έχει μετρηθεί δεν αποκλίνει δυσμενώς περισσότερο από 20 % από τις τιμές που καθορίζονται στον παρόντα κανονισμό. 1.2.2. Εάν, στην περίπτωση φανού εφοδιασμένου με αντικαταστάσιμη φωτεινή πηγή, τα αποτελέσματα των δοκιμών που προαναφέρονται δεν ικανοποιούν τις απαιτήσεις, οι δοκιμές στους φανούς επαναλαμβάνονται με τη χρησιμοποίηση άλλου τυπικού λαμπτήρα πυράκτωσης. 1.3. Πρέπει να τηρούνται οι χρωματικές συντεταγμένες κατά τις δοκιμές, σύμφωνα με την παράγραφο 7 του παρόντος κανονισμού. 2. ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗΝ ΕΞΑΚΡΙΒΩΣΗ ΤΗΣ ΣΥΜΜΟΡΦΩΣΗΣ ΑΠΟ ΤΟΝ ΚΑΤΑΣΚΕΥΑΣΤΗ Για κάθε τύπο φανού, ο κάτοχος του σήματος έγκρισης πρέπει να διεξάγει τουλάχιστον τις ακόλουθες δοκιμές, σε κατάλληλα διαστήματα. Οι δοκιμές διεξάγονται σύμφωνα με τις διατάξεις του παρόντος κανονισμού. Εάν από κάποια δειγματοληψία παρουσιαστούν δείγματα μη συμμόρφωσης σχετικά με το είδος της συγκεκριμένης δοκιμής, τότε λαμβάνονται για εξέταση και άλλα δείγματα. Ο κατασκευαστής πρέπει να λάβει μέτρα προκειμένου να διασφαλίσει τη συμμόρφωση της συγκεκριμένης παραγωγής. 2.1. Φύση των δοκιμών Οι δοκιμές συμμόρφωσης σύμφωνα με τον παρόντα κανονισμό αφορούν τα φωτομετρικά και τα χρωματομετρικά χαρακτηριστικά. 2.2. Μέθοδοι που χρησιμοποιούνται στις δοκιμές 2.2.1. Οι δοκιμές διεξάγονται σε γενικές γραμμές σύμφωνα με τις μεθόδους που αναφέρονται στον παρόντα κανονισμό. 2.2.2. Σε κάθε δοκιμή συμμόρφωσης που διεξάγεται από τον κατασκευαστή μπορούν να χρησιμοποιηθούν ισοδύναμες μέθοδοι ύστερα από έγκριση της αρμόδιας αρχής για τις δοκιμές έγκρισης. Ο κατασκευαστής πρέπει, ωστόσο, να αποδείξει ότι οι χρησιμοποιούμενες μέθοδοι είναι ισοδύναμες προς αυτές που ορίζονται στον εν λόγω κανονισμό. 2.2.3. Η εφαρμογή των παραγράφων 2.2.1 και 2.2.2 απαιτεί τακτική βαθμονόμηση του εξοπλισμού εκτέλεσης των δοκιμών και συσχετισμό με τις μετρήσεις που πραγματοποιούν οι αρμόδιες αρχές. 2.2.4. Σε κάθε περίπτωση οι μέθοδοι αναφοράς είναι εκείνες που ορίζονται στον παρόντα κανονισμό, ειδικότερα για σκοπούς διοικητικής εξακρίβωσης και δειγματοληψίας. 2.3. Φύση της δειγματοληψίας Τα δείγματα φανών επιλέγονται τυχαία από την παραγωγή μιας ομοιογενούς παρτίδας. Ως ομοιογενής παρτίδα νοείται ένα σύνολο φανών του ίδιου τύπου που καθορίζεται σύμφωνα με τις μεθόδους παραγωγής του κατασκευαστή. Η αξιολόγηση πρέπει γενικά να καλύπτει τη μαζική παραγωγή από επιμέρους εργοστάσια. Ωστόσο, ένας κατασκευαστής μπορεί να ομαδοποιήσει αρχεία δοκιμών που αφορούν τον ίδιο τύπο κατασκευασμένο από διαφορετικά εργοστάσια, αν αυτά λειτουργούν στα πλαίσια του ίδιου συστήματος ποιότητας και διαχείρισης της ποιότητας. 2.4. Μετρημένα και καταγεγραμμένα φωτομετρικά χαρακτηριστικά Τα δείγματα φανών υποβάλλονται σε φωτομετρικές μετρήσεις για την επαλήθευση της τήρησης των ελάχιστων τιμών στα σημεία που απαριθμούνται στο παράρτημα 3, και των χρωματικών συντεταγμένων. 2.5. Κριτήρια αποδοχής Ο κατασκευαστής είναι υπεύθυνος για τη διεξαγωγή στατιστικής ανάλυσης των αποτελεσμάτων των δοκιμών και για τον καθορισμό, σε συμφωνία με την αρμόδια αρχή, των κριτηρίων που καθορίζουν την αποδοχή των προϊόντων του προκειμένου αυτά να πληρούν τις προδιαγραφές που αναφέρονται στην παράγραφο 10.1 του παρόντος κανονισμού σχετικά με την εξακρίβωση της συμμόρφωσης των προϊόντων. Τα κριτήρια που διέπουν την αποδοχή πρέπει να είναι τέτοια ώστε με βαθμό εμπιστοσύνης 95 % η ελάχιστη πιθανότητα επιτυχίας σε δειγματοληπτικό έλεγχο να είναι 0,95, σύμφωνα με το παράρτημα 5 (πρώτη δειγματοληψία).